Diari Oficial de la Generalitat Valenciana


Sumari del DOGV 7036, del 31-05-2013 (2013/5669)

ORDE 14/2013 de 29 de maig, de la Conselleria d'Economia, Indústria, Turisme i Ocupació, per la qual es determina el Programa de Formació Professional per a l'Ocupació i es regulen i convoquen subvencions per a la realització d'accions formatives adreçades prioritàriament als treballadors i treballadores desempleats durant l'exercici de 2013.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7036

Data del DOGV
:   31-05-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/5669


Data del document
:   29-05-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 14/2013 de 29 de maig, de la Conselleria d'Economia, Indústria, Turisme i Ocupació, per la qual es determina el Programa de Formació Professional per a l'Ocupació i es regulen i convoquen subvencions per a la realització d'accions formatives adreçades prioritàriament als treballadors i treballadores desempleats durant l'exercici de 2013. [2013/5669]
Títol I. Regulació de les subvencions per al desenrotllament de les accions formatives
Capítol I. Àmbit objectiu i modalitats
Article 1. Objecte.
Article 2. Modalitats de programació.
Article 3. Quantia màxima de la subvenció.
Capítol II. Àmbit subjectiu
Article 4. Beneficiaris/àries.
Article 5. Obligacions del beneficiari/ària.
Article 6. Destinataris/àries dels cursos.
Article 7. Obligacions de l'alumnat i causes d'exclusió.
Capítol III. Procediment de concessió de subvencions
Article 8. Presentació de sol·licituds i termini.
Article 9. Documentació que ha d'acompanyar la sol·licitud.
Article 10. Projecte d'acció formativa.
Article 11. Procediment de concessió.
Article 12. Instrucció, valoració i proposta de resolució.
Article 13. Resolució.
Article 14. Modificació de la resolució.
Capítol IV. Normes relatives a la realització dels cursos de formació
Article 15. Subcontractació.
Article 16. Selecció de l'alumnat.
Article 17. Documentació d'inici del curs.
Article 18. Realització del curs.
Article 19. Control del desenrotllament del curs.
Article 20. Avaluació de la qualitat de la formació i certificació a l'alumnat.
Article 21. Finalització del curs.
Capítol V. De la modalitat semipresencial
Article 22. De la part a distància.
Article 23. De la part presencial.
Article 24. Horari del curs.
Article 25. Nombre d'alumnes.
Article 26. Inici i seguiment de l'acció formativa.
Capítol VI. De la formació pràctica en centres de treball (FPCT) i de les pràctiques no laborals (PNL)
Article 27. Formació pràctica en centres de treball.
Article 28. Pràctiques no laborals.
Article 29. Requisits del centre de treball.
Article 30. Conveni de col·laboració.
Article 31. Desenrotllament de l'FPCT/PNL.
Capítol VII. Dels costos subvencionables
Article 32. Costos subvencionables i criteris d'imputació.
Capítol VIII. Procediment de justificació i pagament de la subvenció
Article 33. Regles i forma de justificació.
Article 34. Pagament de les subvencions.
Article 35. Rendiments financers.
Capítol IX. Causes de minoració i reintegrament
Article 36. Causes de minoració o reintegrament de subvencions.
Títol II. De les ajudes als alumnes desempleats/des en concepte de transport, beques, manutenció i allotjament
Article 37. Beneficiaris/àries i terminis de presentació de sol·licituds.
Article 38. Quantia de les ajudes.
Article 39. Sol·licituds i documentació.
Article 40. Resolució.
Article 41. Pèrdua del dret a l'ajuda.
Disposicions addicionals
Primera, segona, tercera, quarta, quinta.
Disposicions finals
Primera, segona.
Annex I, II, III, IV, V.
El Reial Decret 395/2007, de 23 de març, pel qual es regula el subsistema de formació professional per a l'ocupació, integra, entre altres iniciatives de formació, la formació d'oferta, que comprén els plans de formació dirigits prioritàriament a treballadors/es ocupats/des i les accions formatives dirigides prioritàriament a treballadors/es desempleats/des a fi d'oferir-los una formació ajustada a les necessitats del mercat de treball i que atenga als requeriments de productivitat i competitivitat de les empreses i a les aspiracions de promoció professional i desenrotllament personal dels / de les treballadors/es, de manera que els capacite per a l'exercici qualificat de les distintes professions i per a l'accés a l'ocupació.
L'Orde TAS/718/2008, de 7 de març, modificada per Orde QTY 3333/2012, de 2 d'agost (BOE 186, 04.08.2012), desplega el Reial Decret mencionat en matèria de formació d'oferta i establix les bases reguladores per a la concessió de subvencions públiques destinades al seu finançament. L'esmentada orde desplega la dita formació d'oferta amb l'objectiu d'integrar i donar un tractament coherent i unitari a tota la formació d'oferta que es dirigisca al conjunt de treballadors/es, transcendint la visió estanca de, d'una banda, ocupats/des i, d'un altra, desempleats/des, afavorint que els/les treballadors/es puguen optar així mateix a un reconeixement efectiu de la formació que reben.
La Llei 38/2003, de 17 de novembre, General de Subvencions, regula els requisits de concessió i justificació de les subvencions concedides en l'Administració de l'Estat. En esta llei s'arrepleguen articles que tenen caràcter bàsic, per la qual cosa s'apliquen a la normativa d'esta comunitat autònoma i, conseqüentment, a esta orde de convocatòria. També serà aplicable el Reial Decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional quant a la modalitat de programació de formació a mesura amb compromís de contractació immediata.
El Reial Decret 34/2008, de 18 de gener, modificat per Reial Decret 183/2013, de 15 de març (BOE 69, 21.03.2013), que regula els certificats de professionalitat, i cada un dels decrets específics en funció de la família professional d'origen, establixen, per a la impartició dels certificats, els requisits que han de reunir els formadors, espais, instal·lacions i equipaments necessaris per a la realització de les accions formatives, així com l'adquisició de la competència professional corresponent; els criteris d'accés dels alumnes, el contingut i característiques dels mòduls de formació en centre de treball i l'avaluació contínua dels alumnes.
En conseqüència, es fa necessari mantindre una oferta formativa que responga a les necessitats de formació de la població desempleada en funció de les exigències del mercat laboral, tenint en compte la gradual introducció dels certificats de professionalitat.
Esta oferta formativa inclou accions de formació que han de contribuir a assolir els objectius assenyalats en l'actual Estratègia Europea d'Ocupació així com en el Pla Nacional d'Acció per a l'Ocupació.
En línia amb l'experiència acumulada i les noves realitats socials i productives, en la present convocatòria es pretén incidir en el coneixement dels idiomes. A este efecte, es potencia, d'una banda, l'adquisició de competències comunicatives bàsiques en l'àmbit de la llengua anglesa, relatives a comprensió oral i escrita, expressió i interacció oral i expressió escrita, donant a conéixer a l'alumnat el vocabulari específic relacionat amb l'ocupació per a la qual qualifica l'especialitat formativa del curs, per mitjà de la incorporació de la corresponent especialitat complementària a totes les especialitats programades, excepte aquelles que ja inclouen un mòdul específic sobre la matèria o que directament versen sobre esta.
Però, a més, s'han planificat, fruit de la detecció de necessitats de personal qualificat que tenen les empreses, accions formatives en llengua alemanya i, per primera vegada i davant de l'avanç del turisme i el comerç, en llengua russa.
D'altra banda, el Reial Decret Llei 4/2013, de 22 de febrer, de mesures de suport a l'emprenedor i d'estímul del creixement i de la creació d'ocupació, ha creat un nou escenari en la promoció de l'autoocupació. La sensibilització cap a l'esperit emprenedor planteja així un nou marc d'actuacions i un horitzó vàlid per al conjunt de treballadors/es que busquen millorar la seua ocupabilitat. Per això, en la present convocatòria es pretén fer especial insistència en la sensibilització en matèria d'emprenedorisme, incorporant, així mateix, en totes les especialitats programades, com a formació complementària i com a colofó a cada procés formatiu i previ al retorn a la busca activa d'ocupació, després de la qualificació obtinguda, un mòdul relatiu al foment i promoció del treball autònom, amb l'objectiu de fomentar l'esperit emprenedor, d'identificar oportunitats de negoci, utilitzant els recursos disponibles amb especial referència a les possibilitats que oferixen les xarxes socials, de conéixer el procés lògic associat al disseny i posada en marxa d'un projecte empresarial, incloent-hi el disseny comercial de pàgines web, i de conéixer els tràmits que s'han de seguir a l'hora d'iniciar un pla de negoci, fomentant els valors de la responsabilitat econòmica, laboral, social i ambiental en l'activitat empresarial.
Així mateix, en esta convocatòria s'ha tingut en compte, també, la publicació del Reial Decret 233/2013, de 5 d'abril, pel qual es regula el Pla estatal de foment del lloguer de vivendes, la rehabilitació edificatòria, i la regeneració i renovació urbanes, 2013-2016. Esta disposició significarà un impuls, entre altres programes, del foment de la rehabilitació edificatòria i la regeneració i renovació urbanes. Així, s'ha procedit a dimensionar una formació, per descomptat amb certificats de professionalitat, que facilite a l'empreses personal degudament certificat i als / a les treballadors/es el reconeixement d'una qualificació que augmente les seues oportunitats d'ocupabilitat.
Finalment, cal assenyalar que es mantenen les modalitats de programació oferides en l'anterior convocatòria, fruit de la racionalització d'estes efectuada, i es potencien la inserció de l'alumnat per mitjà de la ponderació en la fase de valoració de sol·licituds, tant de la contractació realment acreditada per les entitats com del compromís de contractació d'estes, per considerar-se este sistema, en estos moments de crisi econòmica, més coincident amb el concepte i fins de la formació professional per a l'ocupació.
En virtut del que s'exposa i fent ús de les facultats que em conferixen la Llei 5/1983, de 30 de desembre, del Consell, i el Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, conforme el Consell Valencià de Formació Professional,
ORDENE
TÍTOL I
Regulació de les subvencions per al desenrotllament
de les accions formatives
CAPÍTOL I
Àmbit, objectiu i modalitats
Article 1. Objecte
1. Esta orde té com a objecte convocar per a l'exercici 2013 subvencions destinades a la realització a la Comunitat Valenciana d'accions formatives dirigides prioritàriament a persones en situació de desocupació, que els proporcionen la qualificació professional per a exercir una ocupació adequada a les necessitats del mercat de treball i estimular la seua contractació o inserció laboral.
2. Als efectes d'esta orde, es considera inserció laboral la contractació de l'alumnat per un ocupador diferent del beneficiari, la seua alta en el règim especial de treballadors/es autònoms/es o la seua incorporació com a soci/sòcia a entitats d'economia social. Per la seua banda, la contractació se circumscriu a la contractació de l'alumnat pel beneficiari.
Article 2. Modalitats de programació
1. S'establixen les següents modalitats de programació:
1.1. Modalitat Formació per a la Inserció: l'executaran entitats acreditades o homologades i es correspondrà amb les especialitats recollides en l'annex II.
1.2. Modalitat Semipresencial: l'executaran centres o entitats que reunisquen els requisits previstos en l'article 12 bis.4, del Reial Decret 34/2008, de 18 de gener, pel qual es regulen els certificats de professionalitat, i la normativa que el desplega. Haurà de realitzar-se a través d'una plataforma virtual d'aprenentatge autoritzada pel Servici Públic d'Ocupació Estatal, que assegure la gestió dels continguts i el seguiment i avaluació dels participants.
No obstant això, transitòriament, i mentres el Ministeri d'Ocupació i Seguretat Social i/o el Servici Públic d'Ocupació Estatal no s'establisquen el procediment per a l'acreditació dels centres que impartisquen la formació conduent a l'obtenció d'un certificat de professionalitat en la modalitat de teleformació, la modalitat de programació semipresencial prevista en esta orde l'executaran centres autoritzats per la conselleria competent en matèria d'educació per a impartir en esta modalitat algun dels cicles de Formació Professional del sistema educatiu, sempre que així mateix es troben acreditats o homologats en la corresponent especialitat de l'annex III.
1.3. Modalitat Formació a Mesura: l'executaran aquelles empreses o associacions empresarials que assumisquen un compromís de contractació de com a mínim el 60 per cent de l'alumnat desempleat que haja superat amb èxit els mòduls propis de l'especialitat principal del curs. Per mitjà d'esta modalitat es programaran les especialitats formatives propostes pels / per les sol·licitants.
1.4. Programa de Tallers de Formació i Inserció Laboral (d'ara en avant, modalitat Col·lectius): l'executaran entitats locals i entitats que compten explícitament entre els seus principals fins estatutaris el suport a persones amb discapacitat o amb especials dificultats d'integració, que impartiran una formació adaptada a les necessitats d'estos col·lectius d'entre les especialitats recollides en l'annex IV.
2. Amb caràcter general, les entitats hauran de disposar de l'acreditació o resolució d'homologació en la corresponent especialitat formativa abans que finalitze el termini de presentació de sol·licituds; no obstant això, en el cas de la modalitat prevista en el subapartat 1.3 esta condició es diferirà al moment en què es dicte la proposta de resolució de concessió de l'ajuda.
3. Les accions formatives hauran d'estar incloses en el Fitxer d'Especialitats Formatives del Servici Públic d'Ocupació Estatal (SPEE) vigents a partir de l'1 de gener de 2013.
4. Sense perjuí d'allò que s'ha previst per a la modalitat 1.3 en l'apartat següent, per a la resta de les modalitats les entitats podran assumir un compromís d'inserció amb caràcter voluntari que es valorarà d'acord amb el que preveu en l'annex I a la present orde.
Es considerarà complit este compromís si en el termini i modes de justificació previstos en l'article 33 s'acredita la inserció laboral de l'alumnat desempleat que haja superat amb èxit els mòduls propis de l'especialitat principal del curs, per un període de com a mínim 480 hores.
L'incompliment d'este compromís, a partir de la primera convocatòria en què es dispose de dades sobre els resultats d'este, es puntuarà negativament de manera proporcional al grau de l'incompliment, amb fins menys 20 punts. Si no va existir compromís, es puntuarà amb 0 punts.
5. En la modalitat prevista en el subapartat 1.3, els/les beneficiaris/àries hauran de subscriure contractes a jornada completa de com a mínim sis mesos de duració o període equivalent en cas de contractació a temps parcial, que no podrà ser inferior a mitja jornada.
La contractació haurà d'efectuar-la l'empresa beneficiària o el grup d'empreses a què esta pertanga; en el cas de les associacions empresarials, podran efectuar-la així mateix les empreses que la integren, pertinença que s'acreditarà per mitjà de certificació del seu secretari/ària.
Article 3. Quantia màxima de la subvenció
La quantia màxima de la subvenció es calcularà multiplicant el nombre d'hores pel nombre d'alumnes i pel corresponent mòdul econòmic de l'especialitat formativa. A este efecte, els mòduls econòmics aplicables seran els establits en l'annex V de la present orde, i que així mateix apareixeran indicats en la pàgina web de la conselleria competent en matèria de formació professional per a l'ocupació. En la modalitat Col·lectius, el mòdul econòmic ascendirà a 7 euros, i per a la modalitat Semipresencial serà la recollida en l'annex III.
No obstant això, en cas que s'incorporen noves especialitats al Fitxer d'Especialitats Formatives després de la present orde, el corresponent mòdul econòmic s'establirà, per resolució del director/a general competent en matèria de formació professional per a l'ocupació, tenint en compte l'especialitat que, si és el cas, substituïsca i/o l'àrea professional a la qual s'adscriga.
CAPÍTOL II
Àmbit subjectiu
Article 4. Beneficiaris/àries
1. Poden ser beneficiaris/àries de les subvencions regulades en este títol, sempre que disposen de la preceptiva acreditació o homologació en els termes que preveu l'article anterior:
a) Empreses públiques o privades.
b) Entitats locals.
c) Organitzacions empresarials i sindicals, així com les fundacions constituïdes per estes entre els fins estatutaris principals de les quals estiga la formació.
d) Federacions d'entitats d'economia social.
e) Universitats públiques, entitats legalment autoritzades per a impartir estudis universitaris i aquelles entre els fins de les quals s'hi trobe la col·laboració entre la universitat i les empreses.
f) Instituts tecnològics
g) Entitats sense ànim de lucre que recullen explícitament entre els seus principals fins estatutaris el suport a persones amb discapacitat o amb especials dificultats d'integració.
h) Altres entitats sense ànim de lucre.
2. Podran obtindre la condició de beneficiari/ària les societats civils i comunitats de béns, que podran impartir les especialitats formatives per a les quals estiguen acreditades o homologades.
Article 5. Obligacions del beneficiari/ària
A més de les establides en l'article 14 de la Llei 38/2003, de 17 de novembre, General de Subvencions (d'ara en avant, LGS) i la resta de normativa d'aplicació, són obligacions dels beneficiaris/àries:
a) Sotmetre's a les actuacions de comprovació, a efectuar per la conselleria competent en matèria de formació professional per a l'ocupació, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que els siga requerida en l'exercici de les actuacions anteriors, d'acord amb el que preveu els articles 45 i 46 de la LGS.
b) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte d'actuacions de comprovació i control durant un període mínim de tres anys a partir del tancament del Programa Operatiu del Fons Social Europeu per al període 2007-2013.
c) Per tractar-se d'ajudes cofinançades pel Fons Social Europeu, subjectar-se al que preveu el Reglament (CE) número 1828/2006 de la Comissió, de 8 de desembre de 2006, pel qual es fixen les normes de desplegament del Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, sobre informació i publicitat del cofinançament de les ajudes pel Fons Social Europeu. Entre estes normes cal destacar que la concessió de la subvenció implica l'acceptació de ser inclòs en una llista que es publicarà de manera electrònica o per qualsevol altre mitjà, en la qual figuraran els beneficiaris/àries, l'operació finançada i l'import de l'ajuda. Així mateix, haurà d'informar-se l'alumnat i publicitar amb caràcter general que el projecte el finança el Fons Social Europeu, la conselleria competent en matèria de formació professional per a l'ocupació de la Generalitat i el Ministeri d'Ocupació i Seguretat Social (Servici Públic d'Ocupació Estatal). Amb este fi, hauran d'incloure's els respectius logotips en el material que s'utilitze per a la difusió: material formatiu, cartelleria, fullets, pàgina web, etc.
d) Portar compte separat de la subvenció concedida, obrint els subcomptes necessaris d'ingressos i gastos per cada acció subvencionada, i assignant en els subcomptes de gastos, si és el cas, la part corresponent de gastos comuns imputada a l'acció subvencionada. En cas d'entitats subjectes a comptabilitat pública, esta obligació s'adequarà als sistemes de comptabilització corresponents.
e) Cooperar en la tramitació de les ajudes a l'alumnat.
f) Informar l'alumnat sobre la correspondència de l'acció formativa amb un certificat de professionalitat (CP) o una acreditació parcial acumulable (APA).
g) No percebre cap quantitat de l'alumnat.
h) Trobar-se al corrent de les seues obligacions tributàries i enfront de la Seguretat Social tant en la data de concessió com en la de pagament.
i) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.
Article 6. Destinataris dels cursos
1. Els cursos es dirigiran prioritàriament a treballadors/es desempleats/des que figuren inscrits en els centres SERVEF d'ocupació, sense perjuí de la participació de treballadors/es ocupats/des. Els/les treballadors/es desempleats/des hauran de representar un percentatge de com a mínim el 80 per cent dels participants i tindran preferència en la selecció respecte dels / de les treballadors/es ocupats/des. Dins del col·lectiu d'ocupats/des, tindran prioritat els que tinguen un contracte temporal o a temps parcial.
En cas de les modalitats Formació a Mesura i Col·lectius, l'alumnat només podrà tindre la condició de desempleat/da.
2. Amb caràcter general i sempre que complisquen els perfils requerits, tindran la consideració de col·lectius prioritaris als efectes de la seua participació en els cursos les dones, en especial les víctimes de violència de gènere, les persones amb discapacitat (incloent-hi la incapacitat permanent per a la professió habitual), els/les treballadors/es amb baixa qualificació i les persones majors de 55 anys. Es tindrà especial consideració amb els/les menors de 18 anys tutelats per la Generalitat i els/les majors de 18 anys que hagen estat tutelats fins a complir-la, en atenció a l'especial vulnerabilitat d'este col·lectiu i tenint en compte la importància de la formació per a la inserció en el món laboral com a actuació tendent a disminuir els factors de risc i de marginació. Estes circumstàncies hauran de ser tingudes en compte en el procés de selecció.
3. La modalitat Col·lectius estarà integrada exclusivament per alumnat en el qual concórrega alguna de les situacions següents:
a) Persones en situació o risc d'exclusió social acreditada pels servicis socials de les administracions públiques. Entre estes, es prioritzaran els/les menors de 18 anys tutelats per la Generalitat i els/les majors de 18 anys que hagen estat tutelats fins a complir-la.
b) Persones amb paràlisi cerebral, malaltia mental o discapacitat intel·lectual amb un grau de discapacitat igual o superior al 33 per cent, i persones amb discapacitat física o sensorial amb un grau de discapacitat igual o superior al 65 per cent. En tot cas, estes circumstàncies hauran de constar en la demanda d'ocupació corresponent.
4. La situació laboral de l'alumnat en el moment d'incorporar-se a l'acció formativa determinarà la seua condició d'ocupat o desempleat.
Article 7. Obligacions de l'alumnat i causes d'exclusió
1. L'alumnat està obligat a:
a) Assistir a les classes de manera regular i contínua i seguir amb aprofitament l'acció formativa.
b) No simultaniejar cursos de formació professional per a l'ocupació, encara que hi haja compatibilitat horària.
c) Autoritzar la conselleria competent en matèria de formació professional per a l'ocupació per a consultar la seua vida laboral, als efectes de control del compliment de les condicions establides en l'orde.
2. Causes d'exclusió de l'alumne:
a) La falta d'aprofitament o l'obstaculització del normal desenrotllament del curs, amb el vistiplau previ del tècnic d'enllaç.
b) Simultaniejar cursos de formació professional per a l'ocupació. En este cas, l'exclusió s'aplicarà als cursos a què s'haguera incorporat de manera més recent.
c) No presentar l'autorització per a consultar la vida laboral o revocar-la una vegada presentada.
d) Incórrer en més de tres faltes d'assistència no justificades en el mes. Les faltes d'assistència justificades no computaran a este efecte, llevat que representen més del 25 per cent de la duració de l'acció formativa. L'entitat impartidora de l'acció formativa farà efectiva la baixa del participant el dia lectiu següent al de la comissió de les mencionades faltes.
CAPÍTOL III
Procediment de concessió de subvencions
Article 8. Presentació de sol·licituds i termini
1. Les sol·licituds es presentaran en imprés normalitzat, junt amb la documentació específica segons el tipus de modalitat, en les direccions territorials competents en matèria de formació professional per a l'ocupació, sense perjuí de poder presentar-les en els altres llocs previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, incloent-hi si és el cas la tramitació telemàtica.
2. Cada sol·licitud inclourà totes les accions formatives que l'entitat interessada pretenga desenrotllar en el seu àmbit provincial, amb indicació de la modalitat de programació triada.
3. El termini de presentació de sol·licituds serà de 20 dies naturals comptats des de l'endemà de la publicació d'esta orde en el Diari Oficial de la Comunitat Valenciana.
No obstant això, per a la modalitat Formació a Mesura, les sol·licituds es formularan amb almenys un mes d'antelació a la data prevista d'inici del curs, sense que en cap cas puguen presentar-se després del 30 de setembre de 2013.
Article 9. Documentació que ha d'acompanyar la sol·licitud
1. La sol·licitud s'acompanyarà en tot cas de la documentació següent:
a) Documentació identificativa de l'entitat sol·licitant i, si és el cas, identificació i acreditació del representant legal.
b) Dades de domiciliació bancària segons model normalitzat (fitxa de manteniment de tercers) i document acreditatiu de la titularitat del compte bancari.
c) Document acreditatiu de l'últim abonament de l'Impost d'Activitats Econòmiques (IAE) o declaració responsable de la seua exempció o no-subjecció.
d) Declaració responsable de no trobar-se en cap dels supòsits de l'article 13.2 i 3 de la LGS, segons model normalitzat.
e) Declaració responsable del compliment de la normativa sobre integració laboral de persones amb discapacitat o, si és el cas, l'exempció d'esta obligació, segons el que establix el Decret 279/2004, de 17 de desembre, del Consell.
f) Projecte de les accions formatives sol·licitades, el nombre de les quals no podrà ser superior a quatre accions per aula de teoria acreditada o homologada independentment de les especialitats que tinga homologades en una mateixa aula. Del total d'accions sol·licitades, un màxim de tres podran correspondre a numerals del annex II no inclosos en la comarca de l'entitat. En la modalitat Col·lectius, només podran sol·licitar-se tres projectes per província. Les sol·licituds que superen els límits fixats en esta lletra seran denegades sense procedir a valorar-les. En les modalitats Col·lectius i Formació a Mesura, es farà constar si executarà l'actuació directament el beneficiari o serà subcontractada amb un centre homologat, i en este cas s'aportarà el número de cens i la resta de dades identificadores d'este.
g) Quan es tracte de la modalitat Semipresencial, s'aportarà, si és el cas, l'acreditació dels centres per part del Servici Públic d'Ocupació Estatal, en els termes que preveu el Reial Decret 34/2008 de 18 de gener, pel qual es regulen els certificats de professionalitat i la normativa que la desplega.
h) En la modalitat Formació a Mesura, s'adjuntarà la declaració d'ajudes de minimis rebudes durant els dos exercicis fiscals anteriors i durant l'exercici fiscal en curs als efectes de comprovació del compliment dels límits establits en el Reglament 1998/2006, de 15 de desembre de 2006 de la Comissió.
2. Amb caràcter voluntari, podrà aportar-se així mateix documentació acreditativa de:
a) La impartició en els dos exercicis anteriors de cicles formatius de Formació Professional del sistema educatiu, per estar autoritzada de conformitat amb el Reial Decret 332/1992, de 3 d'abril.
b) El grau d'inserció o de contractació aconseguit i degudament acreditat, si és el cas, en els exercicis 2010 i 2011, d'acord amb el que s'establix en l'annex I.
c) L'acreditació en norma de qualitat ISO per una entitat certificadora acreditada.
3. La presentació de la sol·licitud comportarà l'autorització del / de la sol·licitant perquè l'òrgan instructor obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, i en este cas no hauran d'aportar-se les corresponents certificacions. No obstant això, el/la sol·licitant podrà denegar o revocar este consentiment, i en este cas haurà de presentar certificats originals positius de l'Agència Estatal de l'Administració Tributària, de la conselleria competent en matèria tributària i de la Tresoreria General de la Seguretat Social expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data de concessió i pagament de l'ajuda.
Article 10. Projecte d'acció formativa
El projecte d'acció formativa, que es presentarà en suport paper i CD o USB, segons model normalitzat, recullirà per este orde els aspectes següents:
a) Dades generals de l'acció formativa:
- Codi, nom de l'especialitat i el numeral corresponent, d'acord amb el que preveuen els annexos a esta orde.
- Domicili complet del lloc d'impartició, que haurà de coincidir amb el domicili homologat o acreditat, número de cens i identificació de l'aula on es projecta impartir l'acció formativa.
- Priorització de les accions.
- Nombre de participants:
- Modalitat Formació per a la Inserció: entre 10 i el nombre respecte del qual s'haja acreditat o homologat l'entitat.
- Modalitat Semipresencial: entre 30 i 45.
- Modalitat Formació a Mesura: no s'establix nombre mínim.
- Modalitat Col·lectius: entre 6 i 10.
- Nombre d'hores (incloent-hi les corresponents a les especialitats complementàries), en cas de la modalitat Formació a Mesura.
b) Compromís d'inserció o contractació:
- Sense perjuí del que preveu l'apartat següent per a la modalitat Formació a Mesura, en la resta de modalitats s'especificarà el percentatge d'inserció que s'assumix voluntàriament.
- Modalitat Formació a Mesura: el compromís de contractació no podrà ser inferior al 60 per cent dels / de les alumnes desempleats que superen amb èxit els mòduls propis de l'especialitat principal del curs. Acreditació que l'entitat no ha incomplit en els dos exercicis anteriors el compromís de contractació/inserció assumit en un percentatge superior al 50 per cent en accions formatives subvencionades.
c) A més de l'especialitat principal, en cas que s'impartisca un especialitat completa o, encara que s'impartisca parcialment, la duració prevista de l'acció tinga una duració de com a mínim 250 hores, s'impartirà l'especialitat FCOO03 (Inserció Laboral, Sensibilització Mediambiental i en Igualtat de Gènere), que tindrà una duració de 10 hores.
d) Si es preveu la realització d'FPCT/PNL, s'haurà d'incloure el nom de l'empresa o empreses on es realitzaran, amb expressió de la seua activitat principal, i aportar l'acord de col·laboració segons model normalitzat que es descarregarà de la pàgina web de la conselleria competent en matèria de formació professional per a l'ocupació.
e) Quan s'impartisca l'especialitat complementària FCOV05 «Comunicació en Llengües Estrangeres (Inglés)», les primeres 20 hores d'esta es realitzaran al començament del curs, i la resta es deixarà per a utilitzar-les en cada moment en què s'haja de donar a conéixer l'alumnat el vocabulari en llengua anglesa que corresponga al procés de treball per al qual es forma. A este efecte, els/les docents crearan els vocabularis específics relacionats amb l'ocupació per a la qual qualifica l'especialitat formativa del curs.
f) Indicació expressa que el professorat complix el perfil previst en el corresponent certificat de professionalitat. Quan es tracte de formació no vinculada, certificats de professionalitat manifestació expressa del fet que el personal docent proposat complix els requisits mínims exigits pel programa de l'especialitat respecte del nivell acadèmic o titulació i a més posseïx una formació metodològica de 100 hores com a mínim. L'Administració podrà sol·licitar tota la documentació acreditativa del dit perfil que estime convenient.
g) Desglossament del pressupost necessari per a dur a terme l'acció formativa.
h) Si és el cas, entitats o organismes que col·laboren en el finançament de l'acció.
i) Proposta organitzativa.
j) En la formació semipresencial s'indicarà, a més:
- Relació de l'equip docent, funcions i metodologia a emprar, amb referència expressa a les tutories individuals i col·lectives.
- Aportació de les claus d'accés a la corresponent plataforma web.
k) En la modalitat Col·lectius s'acreditarà que els/les docents i els equips de suport són adequats a les necessitats del col·lectiu a què es dirigix la formació. Respecte d'eixò, hauran de comptar com a mínim amb el personal següent:
- Almenys una persona amb la llicenciatura de Psicologia, Pedagogia o Psicopedagogia, Ciències de l'Educació; la diplomatura en Educació Social, Treball Social o Magisteri, o el títol de tècnic superior en Integració Social, que assumirà les tasques de coordinació del curs.
- Una persona experta en els mòduls de formació professional per a l'ocupació, preferentment amb coneixements polivalents teoricopràctics. Els dits coneixements hauran d'acreditar-se per mitjà de documentació acreditativa de l'experiència en les especialitats sol·licitades.
- Es podrà comptar, així mateix, amb altres perfils professionals en funció de les característiques del col·lectiu destinatari, cas en què es farà constar la seua titulació, funcions i objectius en el projecte.
En el termini de 15 dies des de l'inici de l'acció formativa, l'entitat haurà d'incorporar itineraris individualitzats d'inserció que implicaran una anàlisi de les necessitats i característiques de cada participant.
Article 11. Procediment de concessió
Les ajudes es concediran en règim de concurrència competitiva, en els termes establits en el títol I de la LGS. No obstant això, les sol·licituds corresponents a la modalitat Formació a Mesura es concediran en règim de concessió directa, de conformitat amb l'article 23.3 del Reial Decret 395/2007, de 23 de març.
Article 12. Instrucció, valoració i proposta de resolució
1. La instrucció del procediment correspondrà a la direccions territorials competents en matèria de formació professional per a l'ocupació, que podran demanar del / de la sol·licitant l'aportació addicional de tota la documentació que siga necessària per a resoldre sobre la sol·licitud i verificaran el compliment dels requisits establits en l'annex I.
2. Per a la valoració dels projectes es constituirà un òrgan col·legiat compost per un mínim de tres i un màxim de nou tècnics designats pel / per la cap del servici territorial competent en matèria de formació professional per a l'ocupació corresponent, que el presidirà llevat que designe un substitut. A la vista de la documentació que es troba en l'expedient i prèvia ponderació dels criteris recollits en l'annex I per a esta fase, emetrà un informe motivat en el qual es concrete el resultat de l'avaluació.
3. A la vista de l'expedient i de l'informe de valoració, l'òrgan instructor formularà una proposta de resolució, amb indicació dels criteris tinguts en compte en la valoració i la seua aplicació concreta, així com de la capacitat del centre per a impartir accions formatives.
4. El resultat de la valoració estarà a disposició del Consell Valencià de Formació Professional.
Article 13. Resolució
1. Vista la proposta de l'òrgan instructor, e/la director/a general competent en matèria de formació professional per a l'ocupació dictarà la resolució procedent per delegació del / de la conseller/a competent en la dita matèria.
2. La resolució fixarà expressament l'import concedit i incorporarà, si és el cas, les condicions, el compromís d'inserció o contractació, les obligacions i les determinacions accessòries a les quals haja de subjectar-se l'entitat beneficiària.
3. A la resolució de concessió s'hi adjuntarà la designació del / de la tècnic d'enllaç que actuarà com a interlocutor entre l'entitat i l'Administració, nomenat pel cap del servici territorial de Formació Professional.
4. El termini per a resoldre i notificar la resolució serà de sis mesos a comptar de l'endemà de la finalització del termini de presentació de sol·licituds. Transcorregut el dit termini sense que s'haja dictat i notificat resolució expressa, la sol·licitud es considerarà desestimada per silenci administratiu.
5. En la modalitat Formació per a la Inserció, els expedients es resoldran per orde de major a menor puntuació dins de cada una de les fases següents:
- Fase 1a: Sol·licituds d'especialitats relacionades amb un certificat de professionalitat per a una comarca concreta.
- Fase 2a: Sol·licituds d'especialitats relacionades amb un certificat de professionalitat que responguen a les necessitats globals d'una província.
- Fase 3a: Sol·licituds d'especialitats no relacionades amb un certificat de professionalitat d'una comarca concreta.
- Fase 4a: Sol·licituds d'especialitats no relacionades amb un certificat de professionalitat d'una província.
6. En les modalitats Semipresencial i Col·lectius, els expedients es resoldran per orde de major a menor puntuació fins a esgotar el crèdit disponible.
7. En la modalitat Formació a Mesura, els expedients es resoldran a mesura que es complete la documentació i es comprove el compliment de les condicions previstes en l'orde, fins a esgotar el crèdit disponible.
Article 14. Modificació de la resolució
Una vegada recaiguda la resolució de concessió, el/la beneficiari/ària podrà sol·licitar la modificació d'esta. La dita modificació haurà de fonamentar-se en circumstàncies sobrevingudes durant el termini d'execució de l'activitat subvencionada i formalitzar-se amb caràcter immediat al seu succés i, en tot cas, abans de la finalització de l'esmentat termini d'execució.
Les sol·licituds de modificació se sotmetran al òrgan instructor i seran resoltes per l'òrgan concedent de la subvenció. En tot cas, la modificació només podrà autoritzar-se si no danya drets de tercers i sempre que no supose minoració de la valoració tècnica obtinguda en la sol·licitud de subvenció.
L'òrgan concedent haurà de dictar una resolució en què acceptarà o denegarà la modificació proposada en el termini d'un mes des de la data en què la sol·licitud haja tingut entrada en el registre de l'òrgan competent per a la seua tramitació. Una vegada transcorregut el dit termini sense haver-se notificat resolució expressa, la sol·licitud podrà considerar-se desestimada. Les resolucions podran retrotraure els seus efectes, com a màxim, al moment de la presentació de la sol·licitud de modificació.
CAPÍTOL IV
Normes relatives a la realització dels cursos de formació
Article 15. Subcontractació
L'execució de les accions formatives la realitzarà directament el/la beneficiari/ària quan este siga un centre o entitat de formació, sense que càpia la subcontractació amb tercers. No obstant això, en les modalitats Formació a Mesura i Col·lectius es podrà subcontractar per una sola vegada fins al cent per cent la realització de l'activitat formativa amb una entitat homologada o acreditada, en els termes que preveu l'article 29 de la LGS i 68 del seu reglament.
En tot cas, la contractació de persones físiques per a la impartició de la formació subvencionada no es considerarà subcontractació.
Article 16. Selecció de l'alumnat
1. En les modalitats Formació per a la Inserció i Semipresencial, l'entitat beneficiària sol·licitarà del corresponent centre SERVEF d'Ocupació la preselecció de l'alumnat desempleat, la qual cosa es comunicarà al tècnic/a d'enllaç. Si en el termini de 10 dies naturals no es faciliten suficients candidats, l'entitat beneficiària podrà incorporar al procés de selecció persones inscrites en un servici públic d'ocupació o a treballadors/es ocupats/des, sempre que hagen sol·licitat la seua participació en l'acció formativa i s'adeqüen al perfil del curs.
En les modalitats Formació a Mesura i Col·lectius, l'entitat beneficiària podrà seleccionar directament l'alumnat entre persones inscrites en un servici públic d'ocupació.
2. El centre SERVEF d'Ocupació i l'entitat beneficiària acordaran la data de la selecció definitiva, que en tot cas es durà a terme en el termini de 15 dies naturals a comptar de la sol·licitud de preselecció.
3. L'entitat beneficiària haurà de comptar amb personal tècnic, propi o extern, adequat per a la selecció de l'alumnat.
4. Finalitzat el procés de selecció, s'estendrà acta, que firmaran el responsable del procés i el representant legal del / de la beneficiari/ària, on constaran les dades següents: persones preseleccionades, presentades a les proves amb el seu resultat, seleccionades i reserves. Si l'acció formativa es correspon amb un certificat de professionalitat, s'hi inclourà la manifestació expressa que els candidats/tes seleccionats/des complixen els requisits formatius i professionals per a cursar amb aprofitament la formació en els termes que preveu l'article 20 del Reial Decret 34/2008, pel qual es regulen els certificats de professionalitat. En el termini de dos dies hàbils, es remetrà una còpia de l'acta al centre SERVEF d'Ocupació que va realitzar la preselecció.
Les sol·licituds de participació de l'alumnat i la documentació relativa al procés de selecció seran custodiades per les entitats beneficiàries, que la posaran a disposició de l'Administració quan els siga requerida.
Article 17. Documentació d'inici del curs.
1. Abans d'iniciar l'acció formativa, l'entitat beneficiària haurà de comunicar de manera fefaent al/a la tècnic d'enllaç la data d'inici de cada curs, amb indicació de l'horari, lloc d'impartició, nombre d'alumnes que comencen i la relació nominal dels/de les professors/es o tutors/es amb l'acreditació de la titulació exigida en el programa formatiu que es va incloure en el projecte.
2. Amb independència de la modalitat de programació, no podrà iniciar-se cap curs que tinga com a finalitat donar accés a carnets professionals o altres activitats o professions regulades sense comptar prèviament amb la pertinent autorització administrativa.
3. En el termini de 10 dies naturals des de l'inici del curs, l'entitat beneficiària remetrà al servici territorial de Formació Professional la documentació següent:
a) L'acta de selecció, en model normalitzat, en la qual entre altres circumstàncies, es detallaran les actuacions realitzades en el procés de selecció de l'alumnat.
b) La relació i situació laboral de l'alumnat que inicia l'acció, el nombre del qual no podrà ser inferior a la mitat del que establix la resolució de concessió ni sobrepassar el nombre previst en aquella. En la modalitat Col·lectius, s'acreditarà que concorren les condicions indicades en l'article 6.3.
c) La pòlissa de l'assegurança d'accidents de l'alumnat o, a falta d'això, la carta de garanties d'este, que serà sempre sense franquícia, els seus efectes s'estendran des de la data d'inici del curs fins a la baixa en este de cada alumne/a i comprendrà almenys la cobertura següent:
- Assistència mèdica, farmacèutica i hospitalària per quantia il·limitada de qualsevol accident durant l'horari de desenrotllament del curs, incloent-hi les FPCT/PNL i el temps necessari per al desplaçament dels alumnes des de la seua residència habitual al lloc d'impartició, siga el centre de formació o el centre on es realitzen les pràctiques. El desplaçament haurà de cobrir qualsevol mitjà de locomoció.
- Indemnització mínima de 12.000 euros per defunció o invalidesa permanent derivats d'un accident durant el curs o desplaçaments.
- Indemnització per un import mínim de 6 euros diaris per accident durant el curs que produïsca una impossibilitat temporal d'assistència. El període s'estendrà des de la dita incapacitat i fins a un màxim d'un any.
- Indemnització a les entitats on es desenrotllen les FPCT/PNL pels danys que puga causar l'alumnat.
d) En la modalitat Semipresencial, la taula de servicis de comunicació (fòrums, xats, correus electrònics, grups de treball, calendari d'esdeveniments, etc.)
e) Si és el cas, convenis per a la realització d'FPCT/PNL.
Article 18. Realització del curs
1. Els cursos hauran d'iniciar-se durant l'any 2013 i finalitzar abans del 30 de juny de 2014, sense que puguen iniciar-se sense la incorporació de com a mínim la mitat de l'alumnat establit en la resolució.
2. L'horari haurà d'organitzar-se de manera que l'estada de l'alumnat en el centre formatiu oscil·le entre quatre i sis hores diàries, de dilluns a divendres, ininterrompudament, llevat que el/la cap del servici territorial de Formació Professional autoritze un altre horari. No podrà autoritzar-se en cap cas un horari inferior a 20 ni superior a 40 hores setmanals.
L'horari de les FPCT/PNL s'adequarà en la mesura que siga possible a les condicions dels centres de treball on es duguen a terme.
3. Si resulta necessari disminuir el nombre d'hores del curs, la reducció s'efectuarà per unitats de competència completes quan l'especialitat formativa estiga estructurada en unitats de competència; si l'especialitat té una altra estructura, la reducció s'efectuarà per mòduls complets. No es considerarà impartit el curs la reducció del qual no s'haja efectuat de la manera indicada.
Article 19. Control del desenrotllament del curs
1. Una vegada iniciada l'acció formativa, l'entitat beneficiària facilitarà el seguiment i control del seu desenrotllament, per al qual, d'acord amb les instruccions que li seran notificades abans de l'inici, aportarà la documentació següent:
a) Control d'assistència mensual que continga la firma diària de l'alumnat i del professorat assistent.
b) Parts d'alta i baixa. L'entitat només podrà substituir les baixes produïdes per noves altes durant el primer quart del curs. Es considerarà que un/a alumne/a ha causat alta en un curs quan haja tingut una presència efectiva de com a mínim cinc dies lectius.
c) Comunicació d'incidències.
2. Amb un informe previ del / de la cap del servici territorial competent en matèria de formació professional per a l'ocupació, el/la director/a territorial competent en la dita matèria podrà acordar la suspensió cautelar del desenrotllament de l'acció formativa quan:
a) El curs no estiga en funcionament.
b) El personal tècnic docent o l'alumnat no estiguen presents en les sessions presencials en el centre formatiu o en els centres on es desenrotllen les FPCT/PNL.
c) El personal docent no responga al perfil assenyalat en cada un dels respectius programes formatius o que haja sigut objecte de valoració.
d) L'alumnat realitze funcions diferents de la formació o les FPCT/PNL.
e) Les instal·lacions, el material de consum o els equips i dotacions no es corresponguen amb els aprovats en la resolució.
f) El nombre d'alumnes assistents a l'acció formativa siga inferior a la mitat de l'establit en la resolució de concessió.
g) En la modalitat Semipresencial, no es detecte activitat de tutorització/dinamització en la part a distància.
h) En cas que concórrega qualsevol altra causa greu que afecte el normal desenrotllament de l'acció formativa.
3. A sol·licitud de l'entitat beneficiària i amb un informe previ del / de la tècnic d'enllaç, el/la cap del servici territorial de Formació podrà autoritzar qualsevol modificació sobrevinguda en les condicions d'impartició de l'acció formativa de caràcter menor: canvis de calendari, horari, professorat, etc.
Article 20. Avaluació de la qualitat de la formació i certificació a l'alumnat
1. Els/les tècnics d'enllaç i l'alumnat avaluaran per mitjà de l'ompliment de models normalitzats la qualitat dels cursos de Formació Professional en què participen. Les entitats beneficiàries facilitaran la dita avaluació i seran informades del seu contingut i resultat.
2. La direcció territorial corresponent, prèvia petició telemàtica formulada per les entitats beneficiàries, expedirà el certificat individualitzat d'aprofitament de l'alumnat que haja superat el curs o algun dels seus mòduls, amb detall dels mòduls superats i la seua duració, FPCT/PNL, la seua duració i l'empresa on s'han desenrotllat. Així mateix, es consignaran les dades de registre del certificat.
3. Si el curs es correspon totalment o parcialment amb un certificat de professionalitat, s'emetrà a sol·licitud de l'alumnat el certificat de professionalitat o l'acreditació parcial de les unitats de competència que corresponguen. A este efecte, el centre que impartisca l'acció formativa presentarà en la direcció territorial corresponent, en un termini no superior a tres mesos des de la finalització, les actes d'avaluació firmades i els documents on es reflectisquen els resultats d'esta amb el contingut previst en l'article 14 del Reial Decret 34/2008, de 18 de gener.
Article 21. Finalització del curs
En el termini de 15 dies naturals des de la conclusió del curs, l'entitat presentarà una acta que haurà de contindre:
a) L'aprofitament de l'alumnat assistent. S'hi adjuntarà el justificant d'haver sol·licitat telemàticament el certificat individualitzat d'aprofitament, si és el cas.
b) En cas d'incloure FPCT/PNL i amb el vistiplau del / de la tutor/a de l'empresa, la relació nominal de l'alumnat participant, amb el detall individualitzat dels dies i hores d'assistència.
c) En la modalitat Semipresencial, s'aportaran addicionalment les estadístiques de connexió de l'alumnat a la plataforma.
CAPÍTOL V
De la modalitat semipresencial
Article 22. De la part a distància
1. El contingut de la part a distància constarà de:
a) La part dels mòduls formatius associats a les unitats de competència adaptats a la modalitat Semipresencial, en la proporció que fixe el reial decret que regule el corresponent certificat de professionalitat.
b) Els continguts en línia hauran d'impartir-se a través de la plataforma de teleformació que l'entitat tinga autoritzada/acreditada, sense que puga incloure cap tipus de publicitat. Mentres es desenrotlle l'acció formativa, els continguts estaran accessibles les 24 hores del dia tots els dies de la setmana.
2. La interfície d'entrada a l'acció formativa haurà d'incloure els logotips oficials de la conselleria competent en matèria de formació professional per a l'ocupació, del Servici Públic d'Ocupació Estatal i del Fons Social Europeu.
3. L'entitat haurà de disposar de l'assistència tècnica necessària per a resoldre problemes de la plataforma en un màxim de 24 hores.
Article 23. De la part presencial
1. El curs inclourà una part presencial en el centre formatiu, que s'organitzarà en sessions per a grups de, com a màxim, 15 alumnes.
2. El contingut de la part presencial inclourà:
a) Un mòdul de 10 hores corresponent a l'especialitat FCOI01 (Alfabetització Informàtica: Internet), que es desenrotllarà durant els 2 primers dies del curs.
b) Els mòduls propis de l'especialitat formativa, en la proporció que fixe el reial decret que regule el corresponent certificat de professionalitat.
c) Un mòdul de 10 hores corresponent a l'especialitat FCOO03 (Inserció laboral, Sensibilització Mediambiental i en la Igualtat de Gènere).
3. L'avaluació final de cada mòdul es realitzarà de manera presencial.
Article 24. Horari del curs
1. Als efectes del càlcul de la duració del curs en dies es prendrà com a referència 5 hores diàries per a sessions presencials i 3 hores per a sessions a distància.
2. En les sessions presencials, l'assistència estarà compresa entre 4 i 6 hores diàries, de dilluns a divendres, llevat que el/la cap del servici territorial de Formació Professional autoritze un altre horari.
Article 25. Nombre d'alumnes
El nombre de participants en cada acció formativa estarà comprés entre 30 i 45, sense que per a les classes presencials puga assignar-se més de 15 alumnes per tutor/a, que no podrà exercir la tutoria en més d'una acció formativa. La dedicació del tutor/a-formador/a serà com a mínim de 10 hores setmanals per cada 20 alumnes, incloent-hi les activitats presencials requerides.
Article 26. Inici i seguiment de l'acció formativa
1. L'entitat beneficiària comunicarà al / a la tècnic d'enllaç amb suficient antelació la data d'inici de l'acció formativa, el calendari d'actuacions previstes durant el curs i les dades referents als servicis en línia que utilitzarà per a la seua gestió i impartició.
2. A l'inici del curs, l'entitat beneficiària facilitarà a l'alumnat:
a) Informació sobre els requeriments informàtics dels sistemes i sobre les condicions de participació en el programa.
b) Informació sobre els punts d'accés públic a Internet que es localitzen prop del seu domicili.
3. L'entitat beneficiària haurà de disposar des del primer dia dels instruments de programari, maquinari i de banda de comunicació necessaris per al funcionament correcte de la plataforma informàtica, de conformitat amb el que valora en l'annex I.
4. D'acord amb les instruccions que li seran notificades amb anterioritat a l'inici de l'acció formativa, l'entitat beneficiària haurà d'aportar al servici territorial de Formació professional la documentació següent:
a) Control de connexió al programa a través de la presentació d'estadística, segons la guia de gestió semipresencial d'entitats.
b) Control d'assistència a les sessions presencials o d'FPCT/PNL, que inclourà la firma diària de l'alumnat.
c) Comunicació d'incidències que es produïsquen en el desenrotllament de l'acció formativa.
CAPÍTOL VI
De la formació pràctica en centres de treball (FPCT) i de les pràctiques no laborals (PNL)
Article 27. Formació pràctica en centres de treball
1. En les especialitats relacionades amb certificats de professionalitat emparats en el Reial Decret 34/2008, de 18 de gener, la formació pràctica en centres de treball (FPCT) té caràcter modular i tant la seua duració com les condicions d'impartició estan regulades.
2. A sol·licitud del / de la interessat/da, el/la director/a territorial competent en matèria de formació professional per a l'ocupació expedirà el certificat d'exempció per a realitzar este mòdul, de conformitat amb l'article 5.bis.4 del Reial Decret 34/2008, prèvia presentació de la documentació acreditativa recollida en l'apartat número 5 del mateix article.
Article 28. Pràctiques no laborals
1. En cas d'accions formatives no emparades en el Reial Decret 34/2008 la duració de les quals siga igual o superior a 250 hores, les entitats beneficiàries podran desenrotllar de manera voluntària pràctiques no laborals (PNL) que formaran part de l'acció, amb la finalitat que l'alumnat adquirisca el coneixement de l'organització productiva corresponent al perfil professional i el sistema de relacions sociolaborals del centre de treball i facilitar la seua inserció professional.
2. Les PNL es realitzaran en l'últim període del curs i la seua duració, que serà idèntica per a tot l'alumnat, estarà compresa entre el 20 i el 40 per cent del nombre total d'hores.
3. D'acord amb el/la tutor/a de l'empresa en què es realitzen, el/la professor/a-tutor/a elaborarà un programa formatiu en què necessàriament haurà de constar:
a) Àrees o departaments del centre de treball en què participarà l'alumnat, amb la temporalització corresponent a cada un.
b) Desenrotllament de les activitats en cada àrea o departament, especificant:
- Activitats formativoproductives incloses en l'apartat de pràctiques dels continguts formatius de cada un dels mòduls, que han de servir per a executar o, si és el cas, completar la competència professional requerida en l'ocupació.
- Activitats d'avaluació que han de permetre a l'alumnat demostrar la competència professional objecte d'acreditació i a l'instructor del centre de treball obtindre suficient evidència d'esta.
Article 29. Requisits del centre de treball
Amb caràcter general, l'FPCT/PNL es realitzarà en empreses que tinguen personalitat jurídica diferent de la del centre formatiu i que complisquen les condicions següents:
a) No distar el centre de treball més de 30 quilòmetres del centre formatiu, llevat que es justifique la seua necessitat i siga expressament autoritzada pel / per la cap del servici territorial de Formació Professional.
b) Tindre una activitat principal pertanyent a sectors no relacionats amb la formació, llevat que l'acció formativa corresponga a l'Àrea Professional de Formació i Educació de la família professional Servicis Socioculturals i a la Comunitat.
c) Per a la modalitat Col·lectius, s'exceptuen els requisits previstos en els apartats a) i b), si bé les empreses hauran d'adequar-se a les necessitats de l'alumnat.
Article 30. Conveni de col·laboració
1. A l'exclusiu objecte de la realització de l'FPCT/PNL, es requerirà la subscripció d'un conveni entre el centre formatiu i l'empresa, segons model normalitzat inclòs en l'aplicació e-sidec.
2. Els convenis subscrits es facilitaran amb anterioritat a l'inici de l'FPCT/PNL al / a la tècnic d'enllaç, que els remetrà a la Inspecció Provincial de Treball després de comprovar que complixen tots els requisits.
3. El/la cap del servici territorial de Formació Professional rebutjarà aquells convenis que no permeten assolir els objectius previstos.
Article 31. Desenrotllament de l'FPCT/PNL
1. Abans de l'inici de l'FPCT/PNL, junt amb el programa formatiu i l'assignació d'alumnes a empreses, l'entitat haurà d'aportar un pla de seguiment i visites, que permeta al / a la tècnic d'enllaç comprovar el seu desenrotllament.
2. El centre de treball designarà entre personal qualificat un/a tutor/a d'empresa per cada cinc alumnes o fracció, les funcions del qual seran les següents:
a) Supervisar i recolzar tècnicament l'alumnat en el desenrotllament de les pràctiques.
b) Distribuir les tasques entre l'alumnat.
c) Col·laborar en l'avaluació de l'alumnat.
3. El programa formatiu haurà de notificar-se a l'alumnat i als representants legals dels treballadors/es de les empreses on estiga prevista la seua realització.
4. En col·laboració amb el/la tutor/a d'empresa, el seguiment i avaluació de l'alumnat correspondran a un/a professor/a-tutor/a del centre formatiu que haja impartit alguna unitat formativa o mòdul propi de l'especialitat.
5. Una vegada finalitzada l'FPCT/PNL, el/la professor/a-tutor/a emetrà un informe sobre el resultat del pla de seguiment i l'avaluació realitzada, que inclourà una relació dels dies i hores de dedicació, i el certificarà el/la beneficiari/ària.
6. Es procurarà que tots els/les alumnes realitzen simultàniament les FPCT/PNL.
7. Una vegada finalitzada l'FPCT/PNL, l'alumnat realitzarà en el centre formatiu les sessions d'avaluació a què siga convocat.
8. El centre de treball on es desenrotllen les FPCT/PNL i els seus tutors/es podran sol·licitar de la conselleria competent en matèria de formació professional per a l'ocupació un certificat acreditatiu de la seua col·laboració.
CAPÍTOL VII
Dels costos subvencionables
Article 32. Costos subvencionables i criteris d'imputació
1. Els costos subvencionables han de respondre a costos reals, efectivament realitzats, pagats i justificats per mitjà de factures o documents comptables de valor probatori equivalent.
2. No es considerarà gasto subvencionable l'IVA o qualsevol altre impost indirecte quan siga susceptible de recuperació o compensació per l'entitat beneficiària. A este efecte, quan en les declaracions presentades s'utilitzen regles de prorrata es considerarà que l'entitat ha suportat efectivament com a gasto el percentatge restant de l'última declaració resum anual presentada amb anterioritat a la data de justificació de la subvenció.
3. La justificació de les ajudes concedides a les universitats públiques s'ajustarà al que establix esta orde.
4. El cost d'adquisició dels béns i servicis els gastos dels quals siguen subvencionables no podrà ser superior en cap cas al valor de mercat.
5. D'acord amb el que preveu l'Orde TAS/718/2008, per la qual es desenrotlla el Reial Decret 395/2007, de 23 de març, pel qual es regula el subsistema de formació professional per a l'ocupació, en matèria de formació d'oferta i s'establixen les bases reguladores per a la concessió de subvencions destinades al seu finançament, seran finançables els costos següents:
5.1. Costos directes de l'activitat formativa:
5.1.1. Retribucions dels / de les docents:
a) Impartició de classes: les retribucions dels / de les docents interns i externs podent-se incloure salaris, assegurances socials, dietes i gastos de locomoció i, en general, tots els costos imputables als / a les docents en l'exercici de les activitats d'impartició.
b) Preparació de classes, tutoria i avaluació: Amb el mateix valor hora que l'anterior, els costos de preparació de classes, tutoria i avaluació als / a les participants de les accions formatives.
5.1.2. Gastos de control de la qualitat de la docència: este tipus de gastos només serà elegible si s'ha especificat expressament en el projecte que acompanya la sol·licitud de l'acció formativa i en els seus mateixos termes. Esta activitat podrà ser exercida per personal no docent. Per este subconcepte s'admetrà com a màxim el 5 per cent de la subvenció concedida.
Sense que tinga caràcter limitador, es consideraran com a accions de control de la qualitat de la docència les sessions d'autoavaluació per a la millora contínua, l'elaboració de plans de millora, la identificació d'àrees de millora, les enquestes al professorat i a l'alumnat, etc.
Els costos a què es fa referència en els apartats 5.1.1 i 5.1.2 hauran de presentar-se degudament desglossats per hores dedicades a l'acció a què s'imputen i només s'admetran justificants de pagaments a persones físiques, tant si el servici ha sigut prestat pel personal de la mateixa entitat beneficiària com si s'ha contractat una prestació de servicis professionals amb persones alienes a esta, sense perjuí d'allò que es disposa per a la subcontractació en les modalitats Formació a Mesura i Col·lectius.
5.1.3. Gastos d'amortització d'equips didàctics i plataformes tecnològiques. L'amortització serà calculada amb els criteris acceptats en les normes de comptabilitat. Podrà incloure-s'hi el lloguer o arrendament financer d'estos, excloent-ne els seus interessos, suportats en el període d'execució de les accions formatives. Estos gastos hauran de presentar-se degudament desglossats per acció formativa i s'imputaran pel nombre de participants en cas d'ús individual dels equips o plataformes.
5.1.4. Gastos d'adquisició de mitjans i materials didàctics.
5.1.5. Gastos en béns consumibles emprats en la realització de les accions formatives, incloent-hi el material de protecció i seguretat.
5.1.6. En cas de teleformació, els costos imputables als mitjans de comunicació utilitzats entre formadors i participants.
5.1.7. Els gastos dels tres apartats anteriors hauran de presentar-se degudament desglossats per acció formativa i s'imputaran pel nombre de participants en cas d'ús individual dels equips o plataformes.
5.1.8. Gastos de lloguer, arrendament financer, excloent-ne els seus interessos, o amortització de les aules, tallers i la resta de superfícies utilitzades en desplegament de l'acció. Els gastos d'amortització es calcularan segons normes de comptabilitat generalment acceptades, aplicant-se el mètode d'amortització segons les taules aprovades pel Reglament de l'Impost de Societats. Estos gastos hauran de presentar-se degudament desglossats per acció formativa i s'imputaran pel període de duració de l'acció.
5.1.9. Gastos d'assegurances d'accidents dels participants. Estos gastos hauran de presentar-se degudament desglossats per acció formativa i la seua imputació es farà pel nombre de participants.
5.1.10. Els gastos de publicitat per a l'organització i difusió de les accions formatives, exclusivament quan hi haja autorització expressa per a això. Estos gastos hauran de presentar-se degudament desglossats per acció formativa.
5.2. Costos associats de l'activitat formativa:
5.2.1. Costos de personal de suport tant intern com extern necessaris per a la gestió i execució de l'activitat formativa. Per este concepte seran imputables els gastos que es produïsquen tant en el període d'impartició del curs com en els 30 dies anteriors al seu inici i els 30 dies posteriors a la seua finalització.
5.2.2. Gastos financers directament relacionats amb l'activitat subvencionada que resulten indispensables per a l'adequada preparació o execució d'esta. No seran subvencionables els interessos deutors dels comptes bancaris.
5.2.3. Altres costos: llum, aigua, calefacció, missatgeria, correu, neteja i vigilància, i altres costos, no especificats anteriorment, associats a l'execució de l'activitat formativa.
5.2.4. Els costos associats haurà d'imputar-los el/la beneficiari/ària a l'activitat subvencionada en la part que raonablement corresponga d'acord amb principis i normes de comptabilitat generalment admesos i, en tot cas, en la mesura que els dits costos corresponguen al període en què efectivament es va realitzar l'activitat.
La suma dels costos associats no podrà superar el 10 per cent dels costos de l'activitat formativa, excepte accions formatives vinculades directament a la posada en marxa de les especialitats considerades prioritàries en l'annex V d'esta orde, i en este cas podrà ampliar-se este percentatge fins al 15 per cent dels dits costos. Igualment, este percentatge podrà ampliar-se fins al 15 per cent dels dits costos quan el beneficiari de la subvenció no subcontracte la realització de la dita activitat.
CAPÍTOL VIII
Procediment de justificació i pagament de la subvenció
Article 33. Regles i forma de justificació
1. La justificació de la subvenció seguirà les regles següents:
a) En el cas de retribucions als docents es detallaran les dades personals, titulació del docent, mòduls impartits, nombre d'hores i la quantitat abonada en concepte de salari en relació amb les hores d'impartició de les accions formatives, avaluacions i revisions periòdiques dels alumnes, preparació de classes i tutoria.
b) S'admetran gastos de persones o entitats vinculades al beneficiari. A este efecte es considerarà que hi ha vinculació quan concórrega alguna de les circumstàncies arreplegades en l'article 16.3 del text refós de la Llei de l'impost sobre societats, aprovat per Reial Decret Legislatiu 4/2004, de 5 de març. En tot cas s'aportarà una declaració responsable en que es manifestarà la concurrència o no de les mencionades circumstàncies, i en cas afirmatiu s'adjuntarà un informe justificatiu del mètode utilitzat per a la determinació del valor normal de mercat d'acord amb el que preveu el número 4 del mateix article.
c) En el cas que s'aporten altes en el règim especial de treballadors autònoms o com a socis en una cooperativa de treball associat per a justificar la inserció realitzada, s'adjuntarà una declaració responsable de cada un dels alumnes així inserits, amb una breu descripció de l'activitat, el domicili on es desenrotlla i l'acceptació de l'obligació d'aportar la documentació fiscal acreditativa que li siga requerida, que en cas de no aportar-se suposarà incompliment del compromís i la corresponent minoració de l'ajuda, sense perjuí de les responsabilitats que puguen recaure tant sobre l'alumne com sobre l'entitat.
d) Als efectes del que preveu l'article 73 del Reial Decret 887/2006, de 21 de juliol pel qual s'aprova el Reglament de la Llei General de Subvencions (d'ara en avant RLGS), haurà de constar en els justificants originals, independentment de l'obligatorietat de la seua aportació a l'Administració en primera instància d'acord amb el sistema de justificació aplicable, el número d'expedient, la quantia imputada i el percentatge de cofinançament comunitari, si és el cas. Esta dada serà incorporada pel/per la beneficiari/ària per mitjà d'estampillament sobre l'original del document. Una vegada estampillat, en el cas que hagen d'aportar-se, en seran vàlides les còpies compulsades.
e) Amb caràcter general, el compte justificatiu haurà de presentar-se en el termini màxim de 2 mesos des de la data de finalització de l'acció formativa subvencionada. En la modalitat formació a mesura el mencionat termini serà de 3 mesos. S'haurà d'adjuntar a esta, si és el cas, la còpia dels contractes que acrediten el compliment del compromís de contractació o inserció, i en este últim cas seran vàlides les altes en el règim especial de treballadors autònoms, i l'alta com a soci en una cooperativa de treball associat.
Transcorregut el mencionat termini sense que s'haja efectuat la presentació de la documentació indicada, el servici territorial de Formació Professional corresponent aplicarà allò que s'ha previst per a estos casos en el RLGS.
f) La subvenció màxima que ha de percebre l'entitat no podrà superar, en cap cas, la quantitat que resulte després de l'aplicació de les minoracions corresponents.
g) No s'acceptaran factures corresponents a exercicis diferents de l'any o anys en què es desenrotlle l'acció formativa.
h) Els gastos hauran de respondre a la naturalesa de l'activitat subvencionada, i hauran d'haver sigut efectivament pagats amb anterioritat a la finalització del període de justificació.
i) Els pagaments es justificaran, en tot cas, per mitjà del pertinent comprovant de transferència, assentament bancari o càrrec en compte.
j) Quan siga procedent s'haurà d'aportar en els mateixos terminis i junt amb la documentació justificativa restant l'última declaració «resum anual» de l'IVA, model 390, presentada.
2. Si l'import de la subvenció concedida és igual o superior a 60.000 euros, es justificarà per mitjà de la presentació d'un compte justificatiu, d'acord amb allò que s'ha assenyalat en l'article 72 del RLGS, a través de l'aplicació e-sidec.
El mencionat compte justificatiu haurà de contindre la documentació següent:
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades.
b) Una memòria econòmica justificativa del cost de les activitats realitzades, que contindrà:
1. Una relació classificada dels gastos i inversions de l'activitat, amb indicació del/de la creditor/a i del document, el seu import, data d'emissió i data de pagament, així com la quantia imputada, si és el cas.
2. Les factures o document de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.
3. Indicació dels criteris de repartiment dels costos incorporats a la relació de gastos abans mencionada, que haurà de contindre prou nivell de detall perquè els corresponents justificants puguen ser considerats vàlids.
4. Una relació detallada d'altres ingressos que hagen finançat l'activitat subvencionada amb indicació del seu import i procedència.
5. Els tres pressupostos que, en aplicació de l'article 31.3 de la LGS, haja d'haver sol·licitat el beneficiari.
6. La carta de pagament de reintegrament en el supòsit de romanents no aplicats, d'acord amb la normativa aplicable. A este efecte l'ingrés s'haurà d'efectuar per mitjà de xec o transferència bancària al compte número 8238-1004-39-7072456277, el titular del qual és la Generalitat Valenciana, i s'haurà d'identificar el número d'expedient.
7. Identificació del subcompte d'ingressos on es comptabilitza la subvenció concedida. Relació de subcomptes de gastos utilitzats per a la gestió de la subvenció.
En el cas d'entitats subjectes a comptabilitat pública, s'aportarà la identificació en el sistema comptable dels projectes d'ingressos i gastos pels quals s'efectua la comptabilització de la subvenció.
3.Si l'import de la subvenció concedida és inferior a 60.000 euros, la justificació de la possible bestreta i/o el pagament de la subvenció s'efectuarà al finalitzar l'acció subvencionada, prèvia presentació d'un compte justificatiu simplificat, d'acord amb el que assenyala l'article 75 del RLGS, a través de l'aplicació informàtica e-sidec.
El mencionat compte justificatiu simplificat inclourà la documentació següent:
1. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades.
2. Una relació classificada dels gastos i inversions de l'activitat, amb la identificació del creditor i del document, el seu import, data d'emissió, data de pagament i criteris de repartiment d'estos, així com la quantia imputada, si és el cas.
3. Un detall d'altres ingressos o subvencions que hagen finançat l'activitat subvencionada amb indicació de l'import i procedència.
4. Els tres pressupostos que, en aplicació de l'article 31.3 de la LGS, haja d'haver sol·licitat el beneficiari.
5. Si és el cas, la carta de pagament de reintegrament en el supòsit de romanents no aplicats, d'acord amb la normativa aplicable, que s'ingressarà en el mateix compte esmentat en el supòsit anterior.
6. Identificació del subcompte d'ingressos on es comptabilitza la subvenció concedida. Relació de subcomptes de gastos utilitzats per a la gestió de la subvenció.
En este cas es podrà requerir el/la beneficiari/ària perquè aporte la resta de la documentació prevista en el número 2 d'este article, per a comprovar-la a fi d'obtindre una evidència raonable sobre l'adequada aplicació de la subvenció. Amb este fi se seleccionaran, a través de tècniques objectives de mostreig, un mínim d'un 10 per cent de les subvencions concedides.
Així mateix, per acord del/de la director/a general competent en matèria de formació professional per a l'ocupació, es podran incloure en esta comprovació les entitats que es considere oportú basant-se en les circumstàncies que puguen concórrer.
4. Sense perjuí d'allò que s'ha previst amb caràcter general en la LGS en matèria d'infraccions i sancions, i en particular quant als supòsits en què la conducta puga ser constitutiva de delicte, la falsedat de les dades contingudes en el compte justificatiu de gastos comportarà la pèrdua del dret al cobrament de la subvenció, d'acord amb el que preveu l'article 36.3 d'esta orde.
Article 34. Pagament de les subvencions
1. Podrà avançar-se a l'entitat beneficiària fins al màxim legal previst de l'import de l'ajuda concedida, previ aval bancari a favor de la conselleria de competent en matèria de formació professional per a l'ocupació, excepte els supòsits d'exempció. Per a això, haurà de disposar d'un compte bancari específic al qual es transferirà l'import de la bestreta. El compte aportat en el document de domiciliació bancària presentat amb la sol·licitud servirà per a este fi.
2. Les bestretes se sol·licitaran en el termini d'un mes des de l'inici efectiu de l'acció formativa, amb el límit del 29 de novembre de 2013. No obstant això, en el cas que la resolució de concessió es notifique després del 15 de novembre de 2013, la sol·licitud de bestreta, acompanyada de la comunicació d'inici, es presentarà en el termini de 15 dies naturals a comptar de l'endemà de la notificació i, en tot cas, abans del 20 de desembre de 2013.
3. La justificació de la bestreta i el pagament de la subvenció es faran efectius al finalitzar l'acció subvencionada, prèvia comprovació del compte justificatiu i posterior proposta de pagament del servici territorial de Formació Professional corresponent.
Article 35. Rendiments financers
D'acord amb l'article 19.5 de la LGS, els rendiments financers que es generen pels fons lliurats als/a les beneficiaris/àries no incrementaran l'import de la subvenció concedida, per raó de la seua escassa quantia i de la dificultat de ser aplicats a les activitats subvencionades i del seu seguiment i control.
CAPÍTOL IX
Causes de minoració i reintegrament
Article 36. Causes de minoració o reintegrament de subvencions
1. Serà procedent la minoració de la subvenció i, si és el cas, el reintegrament total o parcial de la quantitat anticipada, quan s'incórrega en algun dels supòsits previstos en l'article 37 de la LGS.
2. Els incompliments parcials que no afecten les característiques essencials del projecte determinaran la minoració proporcional i, si és el cas, el reintegrament de la subvenció, que es liquidarà seguint les fases següents:
2.1 Falta d'impartició de la totalitat de les hores lectives aprovades per resolució: determinarà la minoració proporcional de la subvenció concedida.
2.2 Baixes d'alumnes: les minoracions per este concepte es realitzaran sobre tots els costos finançables, a excepció dels relatius a la docència i el seu control de qualitat. En cap cas es minorarà la subvenció per baixes d'alumnes desempleats com a conseqüència de la seua contractació o inserció laboral, o d'alumnes ocupats a causa d'una modificació de les seues condicions de treball; en estos casos, les baixes s'acreditaran per mitjà de declaració responsable on conste la identificació de l'empresa, la data de contractació i el número patronal o, si és el cas, per mitjà de l'alta en el Règim Especial de Treballadors Autònoms.
Sense perjuí d'allò que s'ha exposat anteriorment, la diferència entre el nombre d'alumnes establit en la resolució de concessió i els alumnes que finalitzen el curs determinarà la minoració proporcional de la subvenció resultant una vegada efectuada, si és el cas, la minoració per hores, i tenint en compte el següent:
a) Abans d'aconseguir el 25 per cent de la duració de l'acció formativa, l'entitat podrà incorporar nous alumnes fins a completar el nombre que fixe la resolució de concessió, i substituir les baixes amb noves altes. Quan es tracte d'accions formatives vinculades a certificats de professionalitat, únicament s'admetrà la substitució, sempre que no s'haja superat el mencionat percentatge, si es produïx durant els primers cinc dies lectius des de l'inici de l'acció formativa. Si es produïxen abandons després de la impartició del 25 per cent de les hores de formació, s'admetran desviacions per acció formativa de fins a un 10 per cent del nombre de participants que les hagen iniciat.
b) Es considerarà que un alumne ha finalitzat l'acció formativa quan haja assistit almenys al 75 per cent de la seua duració.
c) No s'efectuarà minoració per la baixa de fins a tres alumnes que en el moment de realitzar la FPCT/PNL no tinguen preparació suficient, apreciada pel tècnic d'enllaç.
2.3 Incompliment del compromís voluntari de realització de PNL. Tindran esta consideració:
a) El desenrotllament de les PNL en el centre de formació.
b) La disminució del nombre d'alumnes participants a l'iniciar-se les PNL, de la seua duració, o l'incompliment d'alguna de les clàusules establides en el conveni de col·laboració. En estos casos es minorarà de manera proporcional a l'incompliment del compromís adquirit fins a un 10 per cent de l'import que resulte després d'aplicar, si és el cas, les minoracions per hores i alumnes.
2.4 Incompliment del compromís d'inserció laboral assumit voluntàriament en totes les modalitats excepte en la de formació a mesura. S'efectuarà una minoració de manera proporcional al grau d'incompliment de fins al 15 per cent de l'import que resulte després d'aplicar, si és el cas, les minoracions per hores i alumnes. En la modalitat formació a mesura, l'esmentat percentatge de minoració s'elevarà al 100 per cent.
2.5 Justificació insuficient dels gastos subvencionats.
2.6 Inclusió entre el personal docent d'algun/a professor/a amb perfil inferior al previst en el projecte: determinarà la minoració del gasto corresponent al mencionat professor. Esta minoració s'aplicarà sobre l'import resultant després d'aplicar totes les minoracions anteriors.
3. Sense perjuí del que preveu la LGS en matèria d'infraccions i sancions administratives, seran causes específiques per a declarar la pèrdua del dret al cobrament de la subvenció concedida i, si és el cas, de reintegrament d'esta:
a) La falta de comunicació de l'inici de les accions formatives en el termini i forma previstos en l'orde.
b) Qualsevol altre motiu que perjudique el fi últim pel qual la subvenció haja sigut concedida.
c) La falsedat de les dades contingudes en el compte justificatiu de gastos.
d) Incompliment de les condicions establides per a la subcontractació.
4. Les quantitats a reintegrar tindran la consideració d'ingressos de dret públic de naturalesa no tributària, i els serà aplicable, als efectes del càlcul, l'interés legal dels diners en els termes establits en l'article 38 de la LGS.
TÍTOL II
De les ajudes als alumnes desempleats
en concepte de transport, beques, manutenció i allotjament
Article 37. Beneficiaris/àries i terminis de presentació de sol·licituds
L'alumnat desempleat que participe en les accions formatives subvencionades amb càrrec a les línies pressupostàries T0218000 del capítol IV del subprograma pressupostari 322.52 Formació i Qualificació Professional, així com en altres accions formatives realitzades en el marc de l'Orde TAS/718/2008, de 7 de març per centres de la conselleria competent en matèria de formació professional per a l'ocupació, que haja superat amb èxit els mòdul propis de l'especialitat principal, podrà sol·licitar les ajudes establides en este títol d'acord amb les condicions següents:
1. Alumnat desempleat d'accions formatives desenrotllades a l'empara de la convocatòria de 2012 en relació amb totes les línies arreplegades en el primer paràgraf de l'article 37 d'esta, la data prevista de finalització de la qual, d'acord amb la documentació d'inici de curs presentada per l'entitat, siga posterior al 16 de novembre de 2012 o el dret a l'ajuda del qual puga generar-se després de la mencionada data, com a conseqüència de la realització de la FPCT/PNL, les sol·licituds es presentaran en el termini d'un mes a comptar de l'endemà de ser publicada esta orde; no obstant això, si el dret pot generar-se després de la publicació com a conseqüència de la realització de la FPCT/PNL, el termini d'un mes es comptarà a partir de la incorporació a la FPCT/PNL.
2. Alumnat desempleat d'accions formatives desenrotllades a l'empara d'esta convocatòria 2013, la data prevista de finalització de la qual, d'acord amb la documentació d'inici de curs que ha de presentar l'entitat, siga anterior a l'1 de novembre de 2013, les sol·licituds es presentaran en el termini d'un mes a comptar de la data d'incorporació de l'alumne a l'acció formativa.
En el cas que les accions formatives s'hagen iniciat amb anterioritat a la publicació d'esta orde, el termini serà d'un mes a comptar de l'endemà de ser publicada esta orde.
En ambdós casos, si el dret a l'ajuda pot generar-se amb posterioritat, com a conseqüència de la realització de la FPCT/PNL, el termini d'un mes es comptarà des de la data d'incorporació de l'alumne a esta.
3. L'alumnat desempleat de les accions formatives desenrotllades a l'empara d'esta convocatòria 2013 la data prevista de finalització de la qual, d'acord amb la documentació d'inici de curs que ha de presentar l'entitat, siga posterior al 31 d'octubre de 2013 o el dret a l'ajuda del qual puga generar-se després de la mencionada data, com a conseqüència de la realització de la FPCT/PNL, presentarà les sol·licituds en el termini que determine la convocatòria corresponent al pròxim exercici.
Article 38. Quantia de les ajudes
1. L'alumnat desempleat a què fa referència l'article anterior podrà accedir a les ajudes següents:
1.1 Ajuda en concepte de transport: si el curs s'impartix en un nucli de població que diste almenys 6 quilòmetres del nucli de població on, segons la seua demanda d'ocupació, l'alumnat tinga la seua residència, l'ajuda ascendirà a 0,19 euros per quilòmetre, amb un límit de 20 euros per dia realment assistit. La distància es determinarà per mitjà del Mapa Oficial de Carreteres del Ministeri de Foment.
1.2 Ajuda en concepte de manutenció: si l'assistència al curs, en horari de matí i vesprada, requerix un desplaçament de com a mínim 50 quilòmetres, l'ajuda ascendirà a 9,70 euros per dia realment assistit.
1.3 Ajuda en concepte d'allotjament i manutenció: si l'assistència al curs, en horari de matí i vesprada, requerix un desplaçament de com a mínim 100 quilòmetres, l'ajuda ascendirà a 66,90 euros per dia lectiu.
1.4 Ajuda per discapacitat: L'alumnat amb una discapacitat igual o superior al 33 per cent tindrà dret, així mateix, a una ajuda en concepte de beca de 6,40 euros per dia realment assistit.
2. El dret a les ajudes es generarà indistintament per l'assistència a l'acció formativa en el centre de formació o com a conseqüència de la realització de FPCT/PNL.
3. Les ajudes se subjectaran al règim següent:
a) L'ajuda en concepte de transport és compatible amb qualsevol altra; no obstant això, quan concórrega amb l'ajuda en concepte d'allotjament i manutenció, l'ajuda serà pels desplaçaments inicial i final.
b) L'ajuda en concepte d'allotjament i manutenció requerirà l'aportació de la factura de l'hostalatge.
c) Les ajudes en concepte de manutenció i en concepte d'allotjament i manutenció són incompatibles entre si.
d) L'ajuda per discapacitat és compatible amb qualsevol altra.
4. La quantia de l'ajuda es determinarà en funció dels dies realment assistits, prèvia verificació que es complixen els requisits establits, a la vista de la documentació justificativa presentada per l'entitat que impartix el curs.
Article 39. Sol·licituds i documentació
1. La concessió de les ajudes requerirà que l'alumnat presente la sol·licitud en model normalitzat davant de la direcció territorial competent en matèria de formació professional per a l'ocupació amb caràcter preferent, sense perjuí de poder fer-ho en qualsevol altra forma prevista en l'article 38.4 de la LRJPAC.
2. Les sol·licituds hauran d'anar acompanyades de la documentació següent:
a) Document de domiciliació bancària segons model normalitzat, si no ha sigut aportat amb anterioritat.
b) En el supòsit d'alumnat amb discapacitat, certificat de l'òrgan administratiu competent.
Article 40. Resolució
El/la director/a general competent en matèria de formació professional per a l'ocupació, per delegació del/de la conseller/a competent en la mencionada matèria, dictarà la resolució procedent en el termini de 3 mesos a comptar de la finalització del termini de presentació de sol·licituds. Transcorregut el dit termini sense que s'haja dictat i notificat resolució expressa, es considerarà desestimada la pretensió per silenci administratiu, sense perjuí que subsistisca l'obligació legal de resoldre sobre la petició formulada.
Article 41. Pèrdua del dret a l'ajuda
1. Es perdrà el dret a percebre l'ajuda quan s'incomplisquen les obligacions o s'incórrega en alguna de les causes d'exclusió previstes per a l'alumnat.
2. Si amb motiu de la seua contractació o inserció laboral acreditada en els termes de l'article 33 l'alumnat deixa de treballar en les accions formatives que es desenrotllen basant-se en esta convocatòria, persistirà el dret a l'ajuda pels dies realment assistits, sempre que concórrega la resta de condicions exigides per la convocatòria.
DISPOSICIONS ADDICIONALS
Primera
Estes ajudes, susceptibles de cofinançament fins al 80 per cent amb càrrec al Programa Operatiu del Fons Social Europeu per al període 2007-2013 número 2007ES05UPO001, es finançaran amb càrrec al capítol 4, codi de línia T0218000 del subprograma 322.52, Formació i Qualificació Professional, per un import total de 14.552.218 euros, d'acord amb la distribució següent:
1. Per a la modalitat formació per a la inserció, s'assigna una quantia de 16.663.847 euros amb la distribució territorial següent:
Alacant 55.156.208 euros
Castelló 3.105.000 euros
València 42.513.260 euros
2. Per a la modalitat semipresencial s'assigna una quantia d'1.700.000 euros, que es distribuirà provincialment en funció de la desocupació registrada.
3. Per a la modalitat formació a mesura s'assigna una quantia d'1.500.000 euros.
4. Per a la modalitat col·lectius s'assigna un quantia de 5.500.000 euros, que es distribuirà provincialment en funció de la desocupació registrada.
5. Per a les ajudes a l'alumnat s'assigna un quantia d'1.946.338 euros.
Segona
La secretaria autonòmica competent en matèria de formació professional per a l'ocupació informarà el Consell Valencià de Formació Professional de les subvencions concedides a l'empara d'esta orde.
Tercera
En allò que no preveu esta orde seran aplicables el Reial Decret 395/2007, de 23 de març, pel qual es regula el subsistema de formació professional per a l'ocupació; l'Orde TAS/718/2008, de 7 de març, que el desplega en matèria de formació d'oferta i s'establixen les bases reguladores per a la concessió de subvencions públiques destinades al seu finançament; el Reial Decret 34/2008, de 18 de gener, pel qual es regulen els certificats de professionalitat i la normativa que el desplega; la LGS; el RLGS, i el text refós de la Llei d'Hisenda Pública de la Generalitat aprovat per decret legislatiu de 26 de juny de 1991, del Consell de la Generalitat, en allò que no s'opose a les anteriors.
Quarta
1. Les ajudes a la formació regulades en esta orde són compatibles amb el mercat comú en aplicació de l'article 107.1 del Tractat de Funcionament de la Unió Europea, i queden dispensades de l'obligació de notificació establida en l'article 108.3 del Tractat i de comunicar, d'acord amb el que preveu l'article 3.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.
2. No obstant això, per a la modalitat formació a mesura les empreses i associacions empresarials beneficiàries s'acullen al règim de minimis, establit en el Reglament 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat CE a les ajudes de minimis, publicat en el DOUE de data 28 de desembre de 2006, i no podran concedir-se a empreses dels sectors següents:
a) Pesca i aqüicultura, segons es preveuen en el Reglament (CE) núm. 104/2000, del Consell.
b) Producció primària dels productes agrícoles que figuren en la llista de l'annex I del Tractat.
c) Empreses que operen en la transformació i comercialització dels productes agrícoles que figuren en la llista de l'annex I del Tractat, en els casos següents:
- Quan l'import de l'ajuda es determine en funció del preu o de la quantitat dels mencionats productes adquirits a productors primaris o comercialitzats per les empreses interessades.
- Quan l'ajuda depenga del fet que es repercutisca totalment o parcialment sobre els productors primaris (agricultors).
d) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.
e) Empreses que reben ajudes subordinades a un ús de béns nacionals amb preferència sobre els béns importats.
f) Carbó, segons es definix en el Reglament (CE) núm. 1407/2002.
g) Empreses que realitzen per compte d'altri operacions de transport de mercaderies per carretera, queden excloses les ajudes per a l'adquisició de vehicles de transport.
h) Queden excloses, així mateix, les empreses en crisi.
D'altra banda, l'aplicació d'este règim suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim aplicable serà de 100.000 euros.
Quinta
A l'efecte de determinar el grau de discapacitat dels participants, s'aplicaran els criteris establits en la disposició addicional tercera del Reial Decret 357/1991. D'acord amb l'article 1.2 de la Llei 51/2003, de 2 de desembre, d'Igualtat d'Oportunitats, no-Discriminació i Accessibilitat Universal de les Persones amb Discapacitat, es consideraran afectats, en tot cas, per una discapacitat en grau igual o superior al trenta-tres per cent els pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, així com els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat. L'acreditació de la incapacitat exigirà, respectivament, la resolució de l'Institut Nacional de la Seguretat Social o la resolució de reconeixement de la pensió de jubilació o de retir per incapacitat permanent per al servici o inutilitat per classes passives del Ministeri d'Hisenda i Administracions Públiques o de l'òrgan de procedència del funcionari.
DISPOSICIONS FINALS
Primera
Es faculta el/la secretari/ària autonòmic/a competent en matèria de formació professional per a l'ocupació per a dictar totes les instruccions i adoptar les mesures que considere oportunes per a l'execució i aplicació d'esta orde, així com per a modificar els terminis i termes establits en esta, quan concórreguen circumstàncies degudament motivades que ho aconsellen. Així mateix, se'l faculta perquè mitjançant una resolució puga, sense necessitat d'obrir un nou termini de presentació de sol·licituds, incrementar les dotacions econòmiques inicialment previstes i redistribuir els crèdits; i perquè per causes justificades, com ara l'adequada execució del programa, puga obrir una fase addicional a les previstes en l'article 13.5, que es resoldrà a escala provincial i a la qual s'aplicarà el mòdul econòmic multiplicat per 0,9.
Segona
Esta orde entrarà en vigor l'endemà de ser publicada en el Diari Oficial de la Comunitat Valenciana.
Contra este acte, que esgota la via administrativa, els/les interessats/ades podran interposar un recurs contenciós administratiu en el termini de dos mesos comptats des de l'endemà de ser publicada, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'este òrgan en el termini d'un mes comptat en els termes ja mencionats, d'acord amb els articles 116 i 117 de la LRJPAC, sense perjuí de la interposició de qualsevol altre recurs que consideren pertinent.
València, 29 de maig de 2013
El conseller d'Economia, Indústria, Turisme i Ocupació,
MÁXIMO BUCH TORRALVA
ANNEX I
Condicions a verificar en la fase d'instrucció
Comuns a totes les modalitats
El personal del Servici Territorial de Formació Professional, comprovarà:
PS Documentació presentada en termini. Així mateix, comprovaran que la mencionada documentació és correcta o, si és el cas, que ha sigut completada o han sigut esmenats els possibles defectes.
NJ L'entitat complix els requisits exigits en esta orde per a ser beneficiària.
AR L'entitat complix els requisits exigits en la LGS per a ser beneficiària de la subvenció sol·licitada.
NA Nombre d'alumnes sol·licitats. El nombre d'alumnes sol·licitats per l'entitat s'adequa al que exigix l'orde, així com al que establix l'homologació de l'aula que s'ha d'utilitzar.
EA Especialitat adequada. L'acció formativa s'adequa a allò que s'ha exigit, segons la modalitat sol·licitada, a la programació establida en l'annex II, III, IV i especialitats d'alta en el fitxer d'especialitats del SPEE vigents en data 1 de gener de l'exercici de convocatòria.
EH Especialitat homologada. L'entitat es troba acreditada o homologada per a l'especialitat formativa sol·licitada, abans de la finalització dels terminis establits en a l'orde per a les diferents modalitats.
PD Personal docent. El personal docent proposat complix els requisits mínims exigits pel programa de l'especialitat respecte del nivell acadèmic o titulació i a més posseïx una formació metodològica de 100 hores com a mínim.
AH Accions per aula. L'acció formativa sol·licitada no supera el nombre de 4 accions sol·licitades per aula de teoria acreditada o homologada independentment de les especialitats homologades en una mateixa aula. Si el supera es denegarà l'excés.
EC Especialitat complementària FCO003. En el projecte formatiu està inclosa l'especialitat complementària FCO003, «Inserció laboral, Sensibilització Mediambiental i en Igualtat de Gènere» quan s'impartisca la totalitat del programa formatiu, o, si s'impartix parcialment quan la duració prevista siga igual o superior a 250 hores lectives. El còmput total d'hores de l'acció formativa es realitzarà tenint en compte les 10 hores corresponents a l'especialitat complementària.
Exclusiva modalitat formació per a la inserció
NS Nombre de sol·licituds. L'acció formativa no supera la 3a sol·licitud de numerals no inclosos en l'annex II corresponents a la comarca de l'entitat sol·licitant. Si el supera es denegarà l'excés.
Exclusiva modalitat semipresencial
IF Infraestructura informàtica. Es comprovarà que l'entitat beneficiària disposa de la tecnologia necessària per al funcionament correcte de la plataforma informàtica, que el personal docent compta amb una formació de com a mínim 30 hores en metodologies d'ensenyança o de formació a distància i que estos i els tutors disposen de la formació necessària, així com, que l'entitat ha proporcionat les claus d'accés a la DGFCP per a realitzar el seguiment de l'acció formativa.
Exclusives modalitat formació a mesura
CC Compromís de contractació. Comprovació que l'entitat assumix un compromís de contractació d'almenys un 60 per cent dels alumnes desempleats que superen amb èxit els mòduls propis de l'especialitat principal del curs.
IC Incompliment del compromís contractació. Comprovació que l'entitat no ha incomplit en els dos exercicis anteriors el compromís de contractació/inserció assumit, en un percentatge superior al 50 per cent, en accions formatives subvencionades.
Exclusives modalitat col·lectius
CA Col·lectiu destinatari adequat. Comprovació que l'acció formativa està dirigida a un dels col·lectius que s'establixen en l'orde per a esta modalitat.
AP Nombre de sol·licituds per província. S'establix una limitació de 3 sol·licituds per entitat i província. Es procedirà a la denegació de les accions formatives que superen este límit.
FASE DE VALORACIÓ
Punts que s'han de valorar
L'òrgan col·legiat valorarà per a totes les modalitats :
GI Grau d'inserció o contractació.
BE Baremació EFO.
BT Baremació EFOTEC.
FPCT/PNL Formació pràctica en centre de treball / Pràctiques no laborals.
NQ Normes de qualitat.
CI Compromís voluntari d'inserció.
AC Acreditació impartició cicles FP
EP Experiència professional del docent.
ED Experiència docent.
Ponderació
GI Grau d'inserció o contractació. Es valorarà de 0 a 25 punts.
La seua puntuació es determinarà a través de la inserció o contractació laboral derivada de les gestions realitzades per l'entitat mesurada sobre alumnes finalitzats en cada una de les accions formatives aprovades a l'entitat en els exercicis 2010 i 2011.
Aquelles entitats que voluntàriament desitgen aportar dades sobre inserció o contractació d'alumnes que hagen finalitzat accions formatives dels exercicis mencionats en el paràgraf anterior sense compromís formal d'inserció hauran d'adjuntar a les sol·licituds d'ajuda per a l'exercici actual les còpies de contractes laborals realitzats després de la finalització del curs.
Els contractes, per a acreditar la inserció, hauran de ser a jornada completa setmanal i de duració igual o superior a tres mesos o període de treball real equivalent en el cas de contractacions a temps parcial, independentment de l'activitat de què es tracte.
Este criteri es valorarà considerant el percentatge d'alumnes inserits o contractats sobre els finalitzats en totes les accions formatives impartides per l'entitat durant els exercicis esmentats anteriorment.
S'obtindrà amb la fórmula següent:

El resultat s'ajustarà a dos decimals.
BE Baremació EFO. Es valorarà de 0 a 7,5 punts.
Es puntuarà les entitats en funció de la mitjana aritmètica resultant dels valors obtinguts en les enquestes EFO, corresponents a les accions formatives desenrotllades per l'entitat en la programació de l'exercici 2011 i les dades disponibles fins a la data de publicació d'esta orde per a les de la programació de l'exercici 2012, segons la fórmula següent:
Puntuació EFO × 1,875
En el cas que l'entitat no haja realitzat durant els mencionats exercicis cap acció formativa o no es dispose de les dades, se li atorgarà una puntuació absoluta de 3,75 punts.
L'obtenció d'una puntuació absoluta inferior a 3,75 punts en este apartat determinarà la denegació de l'acció formativa sol·licitada.
BT Baremació EFOTEC. Es valorarà de 0 a 7,5 punts.
Es puntuarà les entitats en funció de l'avaluació resultant dels qüestionaris EFOTEC, seguint els mateixos criteris establits per a la Baremació EFO.
FPCT/PNL Es valorarà de 0 a 10 punts.
L'entitat sol·licitant podrà demanar la col·laboració de les empreses per a contribuir a l'èxit de les finalitats de la formació professional per a l'ocupació, a través de la realització de FPCT/PNL en estes.
Si s'inclou en el projecte la realització de FPCT/PNL en empreses s'atorgarà una puntuació de 10 punts; en cas contrari, es puntuarà amb 0 punts. Una vegada valorada la sol·licitud no en serà possible la modificació.
NQ Normes de qualitat. Es valorarà de 0 a 5 punts.
Si l'entitat sol·licitant acredita estar en possessió de certificació ISO de qualitat per una entitat certificadora es puntuarà amb 5 punts, en cas contrari, es puntuarà amb 0 punts.
CI Compromís voluntari d'inserció. Es valorarà amb 20 punts.
Es valorarà el compromís voluntari d'inserció assumit en esta convocatòria. Es puntuarà de manera proporcional fins a 20 punts en el cas que el compromís aconseguisca la inserció de la totalitat dels alumnes del curs. Si no hi ha compromís, es puntuarà amb 0 punts.
S'obtindrà amb la fórmula següent:

AC Acreditació impartició cicles FP
Si l'entitat acredita que ha impartit en els dos exercicis anteriors cicles formatius de formació professional del sistema educatiu, per estar autoritzada per la conselleria competent en matèria d'educació de conformitat amb el Reial Decret 332/1992, es puntuarà amb 5 punts; en cas contrari, es puntuarà amb 0 punts.
EP Experiència professional del docent. Es valorarà de 0 a 10 punts.
Es valorarà l'experiència professional demostrada pels docents en relació amb la matèria objecte de l'acció formativa, i se li atorgarà un punt per any complet d'experiència, sense superar un màxim de 10 punts. Per als períodes incomplets s'atorgarà un dotzé de punt per cada mes complet.
En cas de no aconseguir la puntuació mínima de 2, es denegarà l'acció formativa.
ED Experiència docent. Es valorarà de 0 a 10 punts.
Es valorarà l'experiència docent demostrada, i se li atorgarà un punt per any complet d'experiència, sense superar un màxim de 10 punts, tenint en compte que un any és equivalent a 400 hores d'impartició. Per als períodes incomplets s'atorgaran 0,25 punts per cada fracció de 100 hores impartides, i no es computaran els períodes inferiors a esta quantitat d'hores.
En cas de no aconseguir la puntuació mínima de 2 es denegarà l'acció formativa.
